text: темір масин ауылдық округі батыс қазақстан облысы бөкей ордасы ауданының құрамындағы әкімшілік аумақ. кеңестер одағының батыры темір масиннің құрметімен аталады. құрамына бөрлі, тереңқұдық ауылдары кіреді. орталығы бөрлі ауылы. округ құрамында болған куйбышев ауылы 2013 жылы таратылған. 2009 жылғы санақ қорытындысы бойынша округтегі халық саны 1388 адамды құрады. ауылдық округ батыс жағынан бисен ауылдық округімен, оңтүстікте атырау облысының құрманғазы ауданымен, солтүстік шығысынан ұялы ауылдық округімен шекараласады. 1995 жылға дейін көктөбе ауылдық советі деп аталып, темір масин атындағы жылқы кеңшары ретінде 1977 жылы құрылған. кеңшардың алғашқы директоры ұлы отан соғысының ардагері әбухан сисенғалиев. «батыс қазақстан облысының кейбір ауылдық елді мекендерінің атауларын өзгерту туралы» батыс қазақстан облыстық мәслихаттың 2007 жылғы 23 қарашадағы 3-4 шешімі және батыс қазақстан облыс әкімдігінің 2007 жылғы қарашадағы 258 қаулысымен «көктөбе» ауылдық округі темір масин атындағы ауылдық округ болып өзгертілді. ауылдық округтің негізгі бөлігі нарын құмының жерінде мал шаруашылығымен айналысуға өте қолайлы. сондықтан округ тұрғындардың негізгі кәсібі мал шаруашылығы. 01.07.2015 жылғы жағдай бойынша ауылдық округте мал басы: ірі қара-11633 бас, қой мен ешкі -27717 бас, түйе 256, жылқы 4025 бас болған. шаруа қожалықтары саны 48, жеке кәсіпкерлер 16. ауылдық округте мәдина бегалиева атындағы орта жалпы білім беретін мектеп, учаскелік типтік аурухана, кітапхана және мәдениет үйі жұмыс істейді.